Naslov:

Početak Datathona EU-a za 2018.

Tekst:

Ured za publikacije Europske unije organizira drugo izdanje natjecanja Datathon EU-a, kojime se ističe potencijal povezivanja podataka EU-a i nacionalnih podataka. Događanje je započelo u svibnju 2018., a završna faza natjecanja održat će se u Bruxellesu 2. listopada 2018.

Od sudionika se traži da razviju aplikacije koristeći se najmanje jednim skupom podataka koji su institucije i agencije EU-a objavile na [Portalu otvorenih podataka EU-a](https://data.europa.eu/euodp/hr/data). Autori aplikacija mogu se natjecati u jednom od sljedećih četiriju tematskih izazova:

1. Otvoreni podaci EU-a – Potaknimo inovacije u Europi

2. Nacionalno pravo i pravo EU-a – Učinimo zakonodavstvo interoperabilnim

3. Javna nabava u EU-u – Osigurajmo dobrobit za građane i poduzeća

4. Europska agencija za sigurnost hrane – Potaknimo ponovnu uporabu podataka i inovacije

U okviru prvog izdanja natjecanja u 2017. službe EU-a, etablirana i novoosnovana poduzeća dobili su priliku za suradnju, umrežavanje, razmjenu ideja i razvijanje novih aplikacija s pomoću otvorenih podataka EU-a.

Rudolf Strohmeier, glavni direktor Ureda za publikacije Europske unije, objasnio je što je postignuto tim događanjem u govoru kojim je zaključio prvi Datathon EU-a: „[...] pokazalo se koliko smo međusobno povezani, koliko su naši podaci povezani te koliko je važno prepoznati i iskoristiti potencijal ponovne uporabe tih podataka.”

Partneri Datathona EU-a za 2018. su:

* [Glavna uprava Europske komisije za komunikacijske mreže, sadržaje i tehnologije](https://ec.europa.eu/info/departments/communications-networks-content-and-technology_hr) u suradnji s [Europskim portalom podataka](https://www.europeandataportal.eu/hr/homepage)
* [Glavna uprava Europske komisije za informatiku](https://ec.europa.eu/info/departments/informatics_hr) u suradnji s [programom ISA²](https://ec.europa.eu/isa2/home_hr)
* [Europska komisija, Glavna uprava za unutarnje tržište, industriju, poduzetništvo te male i srednje poduzetnike](http://ec.europa.eu/growth/index_hr)
* [Europska agencija za sigurnost hrane](http://www.efsa.europa.eu/)
* [Radna skupina za Europski identifikator zakonodavstva (ELI)](https://eur-lex.europa.eu/eli-register/about.html?locale=hr)

Ako želite sudjelovati, saznati više informacija ili pratiti događanje, posjetite stranicu <https://publications.europa.eu/hr/web/eudatathon>.